‘My pa se musiek was onbeskryflik,’ sê Carstens se seunNico Carstens Carstens se seun, Klem, het aan Maroela Media gesê sy pa het die afgelope drie jaar in ŉ ouetehuis in Kuilsrivier gewoon. “Hulle het my laat weet hy het erge maagkrampe en ons is toe soontoe. Hy is eers na die hospitaal daar naby vervoer maar later na N1 City-hospitaal oorgeplaas.” Volgens Klem was sy pa ongemaklik en in erge pyn. “Hulle het X-strale geneem en bloedtoetse gedoen. Hy is op ŉ drup geplaas. Ons vier kinders was by hom en is later almal huis toe om te gaan eet en skoon aan te trek. ŉ Familievriendin wat by hom gekuier het in die hospitaal, het ons omstreeks 19:00 laat weet hy is oorlede.” Klem het gesê sy pa se toestand het die laaste ruk agteruitgegaan. “Sy wêreld het kleiner geraak. Hy het meeste van die tyd in die bed gebly. Sy lyf het ingegee.” Volgens Klem was musiek sy pa se lewe gewees. “Oubaas se musikale lewe het bestaan uit optredes, toere, opnames en die onophoudelike komponering en skryf van liedjies.” Klem is die afgelope 18 maande besig met ŉ projek waarin hy soveel as moontlik musikale inligting oor sy pa probeer opspoor. Dit sluit in plate, CD’s, rolprente, toekennings, transkripsies en koerantknipsels. “Ek ontvang landswyd bydraes wat mense skenk. Dit laat my net meer en meer besef hoe groot sy loopbaan was.” Die versameling word aan die Universiteit Stellenbosch (US) se dokumentasiesentrum vir musiek gegee vir bewaring en navorsing. “Dit is vir sy nalatenskap sodat sy musiek nie tot sterwe moet kom soos hy nie. Dit gaan vir altyd daar wees.” Volgens Klem het baie mense groot respek vir sy pa gehad. “Hy was ŉ alleenmens en ŉ introvert. Hy is uit musikale en persoonlike oogpunt gerespekteer vir sy musiek. Sy musiek was onbeskryflik gewees.” Carstens laat benewens sy vier kinders ook vier kleinkinders en een agterkleinkind agter. Begrafnisreëlings is nog nie gefinaliseer nie. ŉ Gedenkdiens word beplan wat deur lede van die publiek bygewoon kan word. Carstens het letterlik honderde komposisies die lig laat sien. Sy instrumentale treffer, “Zambezi”, is internasionaal bekend en is deur talle kunstenaars, onder andere Bert Kaempfert in 1965, opgeneem. Carstens het op 10 Februarie vanjaar sy 90ste verjaardag gevier.